Vrou se eis teen gimnasium onsuksesvolSuzette Deacon se skadevergoedingseis teen Planet Fitness Holdings is afgekeur nadat sy glo by ŉ gimnasium geval het, het Beeld Donderdag berig. Deacon (54) van Gordonsbaai, het R600 000 geëis nadat ŉ versperring by die uitgang van die gimnasium in Centurion haar op 2 Maart 2009 teen haar been getref het. Ten spyte van ŉ kennisgewing dat slegs een persoon op ŉ slag deur die versperring kan beweeg, het Deacon reg agter haar seun geloop toe die versperring haar getref het. Regter André Louw het Woensdag in die hooggeregshof in Pretoria haar bewering, dat sy nie geweet het slegs een persoon kan deur die hekkie beweeg nie, verwerp. Haar eis is met koste van die hand gewys.